جمهور باشقانی رجب طیب اردوغان تورکیه سلاح‌لی قوه‌لری‌نین سوریه-نین منبیچ بؤلگه‌سینی ده تروردان تمیزله‌ییب، بو تورپاق‌لاری اصل صاحب‌لرینه وئرجگینی سؤیله‌دی.
"تورکیه سلاح‌لی قوه‌لری سوریه-نین منبیچ بؤلگه‌سینی ده تروردان تمیزله‌ییب، بو تورپاق‌لاری اصل صاحب‌لرینه وئره‌جک".
جمهور باشقانی و عدالت و اینکیشاف پارتیسی‌نین صدری اردوغان بونو تورکیه بؤیوک میللت مجلیسینده پارتیسی‌نین قروپ ییغینجاغیندا ائتدیگی چیخیشدا دئدی.
چیخیشیندا تورک سلاحلی قوه لری نین سوریه-نین عفرین بؤلگه‌سینده "پ.کا.کا/کا.ج.کا/پ.ی.د-ی.پ.گ و داعش-ه منسوب تروریستلری ضررسیزلش‌دیرمک، دوست و قارداش بؤلگه خالقینی تضییق و ظلم‌دن قورتارماق اوچون باشلادیغی "زیتون دالی" حرکاتینا توخونان اردوغان عفرین و ادلیب-ده عملیات‌لارین قرارلی شکیلده داوام ائدجگینی بیلدیردی.
عملیات‌لارین نه زامان باشا چاتدیریلاجاغی ایله علاقه‌لی بیر سیرا اؤلکه‌لردن سس‌لر اوجالدیغینی دا وورغولایان اردوغان دئدی کی، بیزدن سوروشورلار کی، عملیات‌لاری نه زامان باشا چاتدیراجاقسینیز؟ اونلارا جاوابیمیز بئله‌دیر: سیز عراق-دا، افغانیستان-دا عملیات‌لاری نه واخت بیتیردینیز؟ سیز همین اؤلکه‌لرین هئچ بیری ایله قونشو دئییلسینیز. بئله اولان حالدا اورا‌لاردا نه ایشینیز وار؟ 18 ایل اولدو، هله ده اورداسینیز. بیزیم 911 کیلومتر سرحدیمیز وار. ایندی یه ده ک 700-دن آرتیق، تروریست تشکیلات‌لاری‌نین تجاوزکار آتیش‌لاری ایله قارشی-قارشییا قالدیق، 100-دن آرتیق شهیدیمیز وار. بونو امریکا ائشیدیرمی؟ گؤرورمو؟
امریکانین داوام‌لی اویالاما تاکتیکی تطبیق ائتدیگینی بیلدیرن اردوغان واشینگتن رهبرلیگی پ.کا.کا / کا.ج.کا / پ.ی.د-ی.پ.گ عضو‌لرینی منبیچه یئرلشدیردیگینی، داعش ایله موباریزه‌دن سونرا بؤلگه‌نی بوشالدا‌جاق‌لاری سوزو وئردیک‌لری حالدا سؤزلرینه صادق قالمادیق‌لارینی سؤیله‌ییب.
اردوغان "هله ده "منبیچه گلمیین" دئییرسینیز. بیز منبیچه تورپاق‌لارینی اصل صاحب‌لرینه تحویل وئرمک اوچون گلجییک. بو بؤلگه‌ده آدیم آتیلا‌جاق‌دیرسا، گلین ناتو-دا بیرلیکده اولدوغونوز تورکیه ایله بیرگه آتیلسین بو آدیم. بیزیم پروبلئمیمیز تامامیله ترور تشکیلات‌لاری ایله آرامیزدا‌دیر. امریکا داعشی تمیزلدیک دئییر. نه اوچون هله ده بورداسینیز؟" دئیه بیلدیردی.
کئچمیش ده دیپلوماتیک اویونلارلا، یالان لارلا، حیله لرله 5 میلیون کیلومترمربع ساحه‌لیک وطنیمیز تالان ائدیلدی. ایندی جمعی 780 مین کیلومتر مربع قالیب. ایندی بعضی‌لری اونو دا بیزه چوخ گؤرورلر. بیزه او قدر چوخ تضییق گؤستردی‌لر کی، سونوندا یاتان دیوی اویاتدی‌لار. هر کس بیلسین کی، یاتمیش دیو اویاق‌دیر.
پارتیسی‌نین ییغینجاغین‌دان سونرا ژورنالیست‌لرین سوال‌لارینا جاواب وئرن اردوغان امریکانین ترور تشکیلاتی پ.کا.کا / کا.ج.کا / پ.ی.د-داعش-ه وئردیگی سلاح‌لارلا علاقه‌لی تورکیه‌نین میللی و اولوسلار آراسی حقوق اساسیندا واجیب اولان آدیم‌لاری آتاجاغینی دئدی.
